ຂປລ. ໃນວັນທີ 12 ຕຸລາ 2021 ທີ່ນະຄອນຫລວງວຽງຈັນ, ອົງການສະຫະປະຊາຊາດ ກອງທຶນສຳລັບປະຊາກອນ (UNFPA) ໄດ້ມອບຊຸດເຄື່ອງອຸປະກອນ ສຳລັບການໃຫ້ບໍລິການ ຈຳເປັນພື້ນຖານ ສຸຂະພາບຈະເລີນພັນ, ສຸຂະພາບແມ່ ແລະ ເດັກ ຜ່ານທາງໂທລະສັບ ໃຫ້ກະຊວງສາທາລະນະສຸກ, ເຊິ່ງປະກອບມີ ໂທລະສັບມືຖື, ເຄື່ອງແທກອຸນຫະພູມ, ເຄື່ອງແທກຄວາມດັນເລືອດ, ເຄື່ອງວັດແທກອົກຊີແຊນ ໃນເລືອດ, ສື່ສິ່ງພິມຂໍ້ມູນຂ່າວສານ, ການສຶກສາ ແລະ ການສື່ສານ. ເຄື່ອງອຸປະກອນດັ່ງກ່າວ, ຈະໄດ້ນຳໄປແຈກຢາຍ ໃຫ້ພະນັກງານແພດ ຢູ່ 6 ແຂວງ ເຊັ່ນ: ນະຄອນຫລວງວຽງຈັນ, ບໍລິຄຳໄຊ, ຄຳມ່ວນ, ສະຫວັນນະເຂດ, ສາລະວັນ ແລະ ຈຳປາສັກ. ຕາງໜ້າມອບໂດຍ, ທ່ານ ນາງ ມາຣຽມ ເອ ຄານ ຜູ້ຕາງໜ້າອົງການ UNFPA ປະຈຳ ສປປ ລາວ ແລະ ຕາງໜ້າຮັບໂດຍ, ທ່ານ ດຣ. ບຸນແຝງ ພູມມະໄລສິດ ລັດຖະມົນຕີ ກະຊວງສາທາລະນະສຸກ.
ໂອກາດນີ້, ທ່ານ ດຣ ບຸນແຝງ ພູມມະໄລສິດ ກ່າວວ່າ: ພວກເຮົາກຳລັງປະເຊີນ ກັບພາວະສຸກເສີນ ແລະ ເຫດການທີ່ໜ້າເສົ້າເກີດ ຂຶ້ນກັບແມ່ຍິງຖືພາ ຢູ່ສູນຈຳກັດບໍລິເວນ. ພວກເຮົາແນໃສ່ການສະໜອງ ການບໍລິການສຸຂະພາບ ໃຫ້ຫລາຍທີ່ສຸດເພື່ອຫລີກລ້ຽງ ການເສຍຊີວິດ ຂອງແມ່. ຊຸດອຸປະກອນທີ່ໄດ້ຮັບ ການຊ່ວຍເຫລືອຄັ້ງນີ້ ແມ່ນຈະນຳໄປແຈກຢາຍ ໃຫ້ພະນັກງານແພດ ຢູ່ 6 ແຂວງ ເນື່ອງຈາກວ່າ ແຂວງດັ່ງກ່າວ, ໄດ້ຮັບແຮງງານເຄື່ອນຍ້າຍ ກັບຄືນມາປະເທດ ຈໍານວນຫລວງຫລາຍ ຄວາມຕ້ອງການການບໍລິການ ຈຳເປັນພື້ນຖານ ສຸຂະພາບຈະເລີນພັນ, ສຸຂະພາບແມ່ ແລະ ເດັກ ກໍ່ເພີ່ມຂຶ້ນສຳລັບແຮງງານຍິງ ຢູ່ສູນຈຳກັດບໍລິເວນ. ທັງນີ້, ກໍເພື່ອຮັບປະກັນວ່າແມ່ຍິງ ແລະ ໄວໜຸ່ມຍິງໄດ້ເຂົ້າການບໍລິການຈຳເປັນພື້ນຖານ. ການບໍລິການສຸຂະພາບ ທາງໂທລະສັບ ເປັນວິທີການແບບໃໝ່ ໃນການສະໜອງການບໍລິການ ພວກເຮົາໄດ້ທົດລອງປີກາຍນີ້ ໃນໄລຍະປິດເມືອງ, ແມ່ຍິງໄດ້ຮັບຄຳປຶກສາ ກັບຜະດຸງຄັນ ຜ່ານທາງໂທລະສັບ, ເຊິ່ງມັນໄດ້ຮັບຜົນດີຫລາຍ. ສະນັ້ນ, ເຄື່ອງອຸປະກອນການແພດ ຈຶ່ງມີຄວາມສຳຄັນຫລາຍ ຕໍ່ພະນັກງານແພດ ເພື່ອໃຫ້ສາມາດສະໜອງ ບໍລິການແບບທາງໄກ ໄດ້ຢ່າງທັນ ເວລາ ແລະ ໄດ້ຮັບປະສິດທິພາບດີ.
ທ່ານ ນາງ ມາຣຽມ ເອ ຄານ ກ່າວວ່າ: ການບໍລິການສຸຂະພາບທາງໂທລະສັບ ຈະຮັບປະກັນວ່າ ແມ່ຍິງ ແລະ ໄວໜຸ່ມຍິງ ໄດ້ຮັບການ ບໍລິການຈຳເປັນພື້ນຖານ ສຸຂະພາບຈະເລີນພັນ, ສຸຂະພາບແມ່ ແລະ ເດັກ ເຖິງແມ່ນວ່າຢູ່ໃນໄລຍະ ຈຳກັດບໍລິເວນກໍ່ຕາມ, ເຊິ່ງເຄື່ອງ ອຸປະກອນການແພດນີ້ ມີຄວາມສຳ ຄັນ ຫລາຍຕໍ່ພະນັກງານແພດ. ອົງການ UNFPA ຈະເຮັດສຸດຄວາມສາມາດ ເພື່ອສະໜັບສະໜູນລັດ ຖະບານລາວ ເພື່ອຮັບປະກັນວ່າແມ່ຍິງ ແລະ ໄວໜຸ່ມຍິງ ສາມາດເຂົ້າເຖິງການບໍລິການ ສຸຂະພາບທີ່ຊ່ວຍຊີວິດ ໃນຮູບແບບທີ່ຫລຸດຜ່ອນ ຄວາມສ່ຽງຕໍ່ການຕິດເຊື້ອ ຂອງພະຍາດໂຄວິດ-19.ຂ່າວ: ມະນີທອນ, ຂໍ້ມູນ ພາບ: UNFPA
ເນື້ອໃນ: ຂປລ